กระทรวงพาณิชย์ เปิดตัวแพลตฟอร์ม “เกษตรผลิต พาณิชย์ตลาด” ผ่าน Mobile Application ช่วยเกษตรกรมีช่องทางจำหน่ายผลผลิตทางการเกษตรได้โดยตรง
นายกีรติ รัชโน ปลัดกระทรวงพาณิชย์ เปิดเผยว่า กระทรวงพาณิชย์ ได้เปิดตัวระบบบริหารข้อมูลสินค้าเกษตรและตลาดดิจิทัลเพื่อบริการประชาชนผ่าน Mobile Application ภายใต้แพลตฟอร์ม “เกษตรผลิต พาณิชย์ตลาด” เพื่อใช้เป็นช่องทางในการช่วยเหลือเกษตรกรให้มีทางเลือกในการจำหน่ายผลผลิตทางการเกษตรได้โดยตรง ไม่ต้องผ่านคนกลาง สามารถซื้อขายสินค้าได้ตลอด 24 ชั่วโมง โดยสินค้าที่นำมาจำหน่ายในแพลตฟอร์มดังกล่าว มีกระบวนการคัดสรรสินค้าเกษตรที่มีคุณภาพ ทำให้ผู้ซื้อมั่นใจได้ว่าจะได้สินค้าดีมีคุณภาพ ราคาสมเหตุสมผล เมื่อซื้อสินค้าแล้ว จะได้รับสินค้าอย่างแน่นอน และไม่มีค่าบริการในการซื้อขายสินค้าเกษตร ทั้งในส่วนของผู้ซื้อและผู้ขาย ทำให้เกษตรกรผู้ผลิตสามารถขายสินค้าเกษตรของตนเองได้ รวมทั้งตั้งราคาขายได้ถูกกว่าแพลตฟอร์มอื่น นอกจากนี้ ยังเปิดให้บริการขายสินค้าเกษตรตามฤดูกาล และการสั่งจองสินค้าเกษตรล่วงหน้า ช่วยส่งเสริมการตลาดในการขายสินค้าให้เกษตรกรได้ตลอดทั้งปี     สำหรับแพลตฟอร์ม “เกษตรผลิต พาณิชย์ตลาด” ดำเนินการในชื่อ “MOC Agri Mart” โดยความร่วมมือของกระทรวงพาณิชย์ กับกระทรวงเกษตรและสหกรณ์ ผู้ที่สนใจสามารถใช้บริการได้ผ่าน Mobile Application ทั้งระบบปฏิบัติการ Android และ iOS